KLASA: P-509/23

URBROJ: 711-02-01/03-2024-09

Zagreb, 6. svibnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. Zakona o sprječavanju sukoba interesa („Narodne novine“ broj 143/21. i 36/24., u daljnjem tekstu ZSSI), **u predmetu obveznice Irene Hadelan, ravnateljice Ljekarni Koprivnica, OIB:** **…………….,** pokrenutom na stručnom sastanku od 19. ožujka 2024., na 49. sjednici održanoj 6. svibnja 2024., donosi sljedeću:

**ODLUKU**

1. **Obveznica Irena Hadelan, ravnateljica Ljekarni Koprivnica, sklapanjem ugovora o djelu s Dragutinom Korošecom 16. siječnja 2023**. **radi obavljanja poslova vezanih uz organizaciju i koordinaciju pripravnih, tehničkih i građevinskih radova za uvođenje sustava za automatizaciju skladišta u Ljekarni Koprivnica, a kojim ugovorom je definirano da će se Dragutinu Korošecu za izvršene poslove isplatiti iznos od 3.750,00 eura, a pod okolnostima kada je obveznicu za ravnateljicu ustanove 28. prosinca 2021. imenovalo Upravno vijeće Ljekarni Koprivnica u kojem Dragutin Korošec obavlja funkciju predsjednika, slijedom čega se prema njemu nalazi u odnosu podređenosti, počinila je povredu odredbe članka 9. stavka 2. ZSSI-a.**
2. **Za povredu ZSSI-a, opisanu pod točkom I. ove izreke, obveznici se izriče novčana sankcija u iznosu od 530,00 eura.**
3. **Nalaže se obveznici Ireni Hadelan da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznice Irene Hadelan -50923.**
4. **Ako obveznica novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznice putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo za odlučivanje o sukobu interesa (u daljnjem tekstu: Povjerenstvo) je temeljem Obavijesti od 19. ožujka 2024. odlučilo da u predmetu Pp-509/23 u odnosu na obveznicu Irenu Hadelan, ravnateljicu Ljekarni Koprivnica, postoje pretpostavke za pokretanje postupka vezano za moguću povredu odredbe članka 7. točke c) i članka 9. stavka 2. ZSSI-a.

Obveznica se na navedenu Obavijest očitovala 16. travnja 2024. navodeći kako smatra pravilno utvrđenim činjenicu da je obveznica primjene Zakona o sprečavanju sukoba interesa, kao i činjenice vezane uz sklapanje ugovora o djelu s Dragutinom Korošecom radi obavljanja poslova vezanih uz organizaciju i koordinaciju pripravnih, tehničkih i građevinskih radova za uvođenje sustava za automatizaciju skladišta u Ljekarni Koprivnica. Također smatra točno utvrđenim činjenično stanje u očitovanju Ljekarni Koprivnica vezano uz njezino imenovanje, odnosno imenovanje Dragutina Korošeca predsjednikom Upravnog vijeća.

No ono što ne smatra pravilno utvrđenim je činjenica vezana uz svojstvo povezane

osobe. Navodi kako je netočna činjenica da ju je Dragutin Korošec imenovao ravnateljicom Ljekarni Koprivnica. Ističe odredbu članka 26. stavka 2. Statuta Ljekarni Koprivnica kojim je propisano da ravnatelja imenuje i razrješava Upravno vijeće, za koje navodi da je kolegijalno tijelo koje broji pet članova. Nadalje, upućuje na članak 23. Statuta kojim je propisano da Upravno vijeće Ljekarni obavlja poslove iz svoje nadležnosti na sjednicama, da pravovaljano raspravlja i odlučuje kada je na sjednici nazočno više od polovice ukupnog broja članova te da se odluke donose natpolovičnom većinom ukupnog broja članova.

Sukladno Statutu, nju je ravnateljicom imenovalo Upravno vijeće, a ne Dragutin Korošec, predsjednik Upravnog vijeća (isti je samo na temelju ovlaštenja Upravnog vijeća potpisao sa mnom ugovor o radu sukladno Statutu), ističe i dodaje da ju je Upravno vijeće imenovalo jednoglasno na sjednici na kojoj su bili prisutni svi članovi i to na temelju raspisanog javnog natječaja na koji je pristigla samo njezina prijava.

Smatra kako je glas Dragutina Korošeca kod donošenja odluke o njezinom imenovanju imao jednaku težinu kao glas bilo kojeg drugog člana te kod njezinog imenovanja, budući da je odluka donesena jednoglasno, nije imao odlučujuću snagu.

 Ističe da predsjednik Upravnog vijeća sukladno Statutu Ljekarni Koprivnica nije samostalno tijelo i kao takav nema nikakve samostalne ovlasti niti odgovornosti u poslovanju Ustanove kao niti na njezino imenovanje ili razrješenje te eventualno na njezino obavljanje funkcije ravnateljice Ljekarni.

Smatra pogrešnim naglašavati da ju je imenovao predsjednik Upravnog vijeća Dragutin Korošec i iz toga izvoditi odnos podređenosti i zavisnosti s obzirom na činjenicu da je imenovana od strane nadležnog kolegijalnog tijela - Upravnog vijeća. Smatra da nije podređena niti jednom članu Upravnog vijeća, tako niti predsjedniku jer niti jedan od njih nije ovlašten donositi odluke samostalno budući da je Upravo vijeće kolegijalno tijelo te niti jedan od njih nema samostalnog utjecaja na njezino imenovanje, razrješenje, njezina prava iz radnog odnosa kao niti na poslovanje Ljekarni Koprivnica. Iz svega navedenog smatra da proizlazi da se u smislu članka 5. stavka 1. točke 6. Zakona o sprečavanju sukoba interesa ne može smatrati povezanom osobom s Dragutinom Korošecom.

Dodaje kako je s obzirom na svoje ograničene vremenske kapacitete odlučila nabaviti vanjsku uslugu provedbe projekta automatizacije skladišta. Sukladno članku 2. Pravilnika o postupku javne nabave bagatelne vrijednosti za nabavu roba, radova i usluga Ljekarni Koprivnica, nabavu procijenjene vrijednosti do 70.000,00 kuna naručitelj provodi izdavanjem narudžbenice/sklapanjem ugovora jednom gospodarskom subjektu po vlastitom izboru. Na tržištu je teško pronaći pravnu ili fizičku osobu koja bi pružala ovakvo specifične usluge, odnosno usluge ovog tipa, a ako se i pružaju u pravilu cijene za pružanje istih iznose daleko više od ovdje ugovorene. Zbog navedenog je smatrala da je najadekvatnija osoba za provedu svih aktivnosti oko provedbe ovog projekta upravo Dragutin Korošec i to iz razloga navedenih u nastavku.

Dragutin Korošec obnašao je dužnost ravnatelja Ljekarni Koprivnica u 3 mandata, a nakon odlaska u mirovinu 27.02.2018., imenovan je članom, odnosno predsjednikom Upravnog vijeća Ljekarni Koprivnica te tu dužnost obavlja i danas, ističe i navodi da su se za vrijeme rada Dragutina Korošeca u Ljekarnama Koprivnica bilo kao ravnatelja, bilo kao predsjednika/člana Upravnog vijeća, Ljekarne Koprivnica iz ustanove s jednom ljekarničkom jedinicom u tuđem prostoru s osam zaposlenih razvile u ustanovu sa šest ljekarničkih jedinica (od kojih pet posluje u vlastitom prostoru) i dvadeset i osam stalno zaposlenih. Budući da Dragutin Korošec poznaje poslovanje Ljekarni Koprivnica i da ima dugogodišnje iskustvo u rukovođenju realizacije sličnim projektima u Ljekarnama Koprivnica, smatrala je da je on najadekvatnija osoba za obavljanje poslova uvođenja sustava automatizacije skladišta. Kod sklapanja ovog posla rukovodila se pažnjom dobrog gospodara, odnosno radila je u javnom interesu, navodi obveznica.

Smatra da je za sklapanje ovakvog ugovora upravo i postojao javni interes jer je uspješna realizacija ovog projekta bila u javnom interesu (automatizacijom skladišta djelomično je riješen najveći problem, a to je nedostatak radne snage budući da novo automatizirano skladište zamjenjuje otprilike dva zaposlenika). Budući da ni sama, niti savjetnici s kojima se savjetovala nisu bili mišljenja da bi predsjednik Upravnog vijeća bio s njom povezana osoba, nisu postojale dvojbe sukladno kojima bi od Povjerenstva zatražila mišljenje sukladno članku 8. Zakona, te iz istog razloga nije postupila sukladno članku 9. stavku 1. Zakona na način da deklarira potencijalni sukob interesa odnosno da se izuzme od sklapanja ugovora s Dragutinom Korošecom.

Napominje da u obnašanju svoje dužnosti postupa časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene joj dužnosti te povjerenje građana.

Povjerenstvo je uvidom u Registar obveznika, koji vodi i ustrojava, utvrdilo da Irena Hadelan dužnost ravnateljice Ljekarni Koprivnica obnaša od 27. veljače 2022. S obzirom na navedeno, a sukladno članku 3. stavku 1. točki 65. ZSSI-a, u obvezi je postupati sukladno odredbama ZSSI-a kao obveznica u smislu istoga Zakona.

Uvidom u Ugovor o djelu sklopljen između Ljekarni Koprivnica, zastupane po ravnateljici Ireni Hadelan, kao naručitelja i Dragutina Korošeca iz Koprivnice, Vinodolska 42, OIB ……….., kao izvršitelja, utvrđeno je da ugovorne strane sporazumno uglavljuju da je predmet istog ugovora organizacija i koordinacija pripravnih, tehničkih i građevinskih radova za uvođenje sustava za automatizaciju skladišta u Ljekarni Koprivnica.

Člankom 3. predmetnog Ugovora definirano je da se za izvršene poslove naručitelj obvezuje izvršitelju platiti za ugovorene poslove (uključujući utrošeno vrijeme, troškove vlastitog automobila i mobitela) ukupni iznos od 2.000,00 € neto za radove iz 1. faze, odnosno 500,00 € mjesečno, a za radove u 2. fazi ukupno 1.750,00 €, odnosno 350,00 € mjesečno, na žiro račun HR7B23860023120026855 kod Podravske banke Koprivnica.

Nadalje, na traženje Povjerenstva Ljekarne Koprivnica po ravnateljici, obveznici Ireni Hadelan, očitovale su se navodeći da je Dragutin Korošec imenovan predsjednikom Upravnog vijeća Ljekarni Koprivnica dana 19. ožujka 2019. godine, rješenjem KLASA: 080-01/19-01/4, URBROJ: 2137/1-06/06-19-4 od 19. ožujka 2019. godine.

Po isteku navedenog mandata, Dragutin Korošec ponovno je imenovan za predsjednika Upravnog vijeća 20. kolovoza 2021. godine rješenjem KLASA: 080-01/21-01/8, URBROJ: 2137/1-06/03-21-4 od 20. kolovoza 2021. godine na mandat od četiri godine, navode i dodaju da Upravno vijeće Ljekarni Koprivnica broji pet članova od kojih predsjednika i dva člana imenuje osnivač.

Navedena rješenja o imenovanju predsjednika i članova Upravnog vijeća Ljekarni Koprivnica, dostavljaju se u prilogu.

Vezano uz podatke o imenovanju ravnateljice Ljekarni Koprivnica, ističu da je Irena Hadelan, mag.pharm., imenovana na mandat od četiri godine za ravnateljicu Ljekarni Koprivnica na sjednici Upravnog vijeća 28. prosinca 2021. godine, s početkom mandata od 27.veljače 2022. godine.

Potrebnim smatraju naglasiti da je na raspisani javni natječaj za ravnatelja koji je objavljen u Narodnim novinama broj 127/21, pristigla samo jedna prijava i to prijava Irene Hadelan. Dodaju da je prijava bila pravovremena i potpuna te je prijavljena ispunjavala sve uvjete natječaja.

Na sjednici Upravnog vijeća na kojoj je Irena Hadelan imenovana ravnateljicom bili su prisutni svi članovi i odluka o imenovanju je donesena jednoglasno, navode i dodaju da su postupak raspisivanja javnog natječaja, uvjeti koje ravnatelj treba udovoljiti i imenovanje ravnatelja bili propisani člancima 25., 26. i 27. tada važećeg Statuta Ljekarni Koprivnica te je cijeli postupak natječaja i imenovanja proveden sukladno istom.

Na sjednici Upravnog vijeća održanoj 30. ožujka 2022. godine Upravno vijeće je jednoglasno donijelo odluku o sklapanju ugovora o radu s ravnateljicom Irenom Hadelan te je na istoj sjednici predsjednik Upravnog vijeća ovlašten da u ime istog potpiše predmetni ugovor o radu, navodi se u dopisu.

Odluka o imenovanju ravnatelja Ljekarni Koprivnica od 28. prosinca 2021. godine te izvod iz zapisnika sa sjednice Upravnog vijeća od 28. prosinca 2021. godine, Ugovor o radu ravnatelja i relevantni dio zapisnika sa sjednice Upravnog vijeća od 30. ožujka 2022. godine na kojoj je donesena odluka o sklapanju predmetnog ugovora, kao i tada važeći Statut Ljekarni Koprivnica nalaze se u prilogu istog dopisa, te je u svakoj od navedenih isprava kao potpisnik naznačen Dragutin Korošec, kao Predsjednik Upravnog vijeća Ljekarni Koprivnica.

Člankom 5. stavkom 1. točkom 6. ZSSI-a propisano je da su povezane osobe osobe navedene u točki 3. istoga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom

Povjerenstvo ističe kako je člankom 6. stavkom 1. ZSSI-a propisano da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istoga članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana te da obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 9. stavak 1. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, dok je sukladno stavku 2. istog članka određeno da će se, ako nije drukčije propisano zakonom, obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

U konkretnom slučaju ravnateljica Ljekarni Koprivnica Irena Hadelan je dana 16. siječnja 2023. sklopila ugovor o djelu s Dragutinom Korošecom, pri čemu ju je ravnateljicom predmetne ustanove imenovalo Upravno vijeće Ljekarni Koprivnica 28. prosinca 2021., a u istom Upravnom vijeću funkciju predsjednika obavlja Dragutin Korošec.

U svojstvu Predsjednika Upravnog vijeća Ljekarni Koprivnica Dragutin Korošec nadzire rad obveznice, ravnateljice predmetne ustanove ovlaštene za zastupanje ustanove i donošenje poslovnih odluka, te ujedno u tome svojstvu odlučuje i o njezinom imenovanju, odnosno razrješenju, pa se može smatrati da se obveznica za vrijeme obnašanja navedene dužnosti s njime nalazi u trajnom odnosu podređenosti te da ne može nepristrano odlučivati o njegovom poslovnom angažiranju.

Iz navedenoga proizlazi postojanje odnosa podređenosti obveznice Irene Hadelan prema Dragutinu Korošecu i s time povezanim odnosom zavisnosti te se stoga u konkretnim okolnostima navedeni može smatrati s obveznicom Irenom Hadelan povezanom osobom u smislu odredbe članka 5. stavka 1. točke 6. ZSSI-a.

Slijedom navedenog, sklapanje ugovora ravnateljice Ljekarni Koprivnica s njom povezanom osobom predstavlja povredu odredbe članka 9. stavka 2. ZSSI-a, s obzirom da obveznica Irena Hadelan ne bi smjela sklopiti predmetni Ugovor s osobom s kojom je u odnosu podređenosti, odnosno trebala bi se izuzeti od donošenja odluka i sudjelovanja u donošenju odluka i sklapanju ugovora koji utječu na njezin vlastiti poslovni interes ili poslovni interes s njom povezane osobe.

U odnosu na mogućnost sklapanja predmetnog ugovora o djelu s Dragutinom Korošecom, obveznica je imala mogućnost izuzeti se i za poduzimanje radnje odlučivanja o sklapanju ugovora o djelu, ovlastiti zamjenika/cu, koja bi tada postupala u granicama prenesenih joj ovlasti.

Slijedom svega navedenog, Povjerenstvo je utvrdilo da je obveznica Irena Hadelan povrijedila odredbu članka 9. stavka 2. ZSSI-a.

Vezano za navod obveznice da predsjednik Upravnog vijeća sukladno Statutu Ljekarni Koprivnica nije samostalno tijelo i kao takav nema nikakve samostalne ovlasti niti odgovornosti u poslovanju Ustanove kao niti na njezino imenovanje ili razrješenje te eventualno na njezino obavljanje funkcije ravnateljice Ljekarni, Povjerenstvo zaključuje da samostalnost u odlučivanju Dragutina Korošeca u Upravnom vijeću Ljekarni Koprivnica nije odlučna za postojanje njihova odnosa povezanosti koji se temelji na zavisnosti obveznice u odnosu na Dragutina Korošeca, kako je ranije obrazloženo.

Vezano za mogućnost povrede članka 7. točke c) ZSSI-a koja je istaknuta u Obavijesti o pokretanju postupka od 19. ožujka 2024., Povjerenstvo zaključuje sljedeće.

Obveznici su uvijek prije svega pozvani štititi javni interes kao i odvojiti privatni interes od javnog te se u obnašanju javne dužnosti dužni izbjegavati postupanje kojim ostvaruju ili mogu ostvariti neki vlastiti privatni interes, imajući u vidu da su od strane građana izabrani kako bi obavljali poslove od javnog interesa.

Kada obveznik koristi ovlasti koje ima povodom obnašanja dužnosti kako bi za sebe postigao osobni privatni interes, nesporno ih koristi suprotno svrsi zašto su mu iste dodijeljene, čime dolazi do zlouporabe odlučivanja.

 Budući da u konkretnom slučaju obveznica Irena Hadelan nije utvrđeno da je sklapanjem predmetnog Ugovora koristila ovlasti koje ima povodom obnašanja dužnosti kako bi za sebe postigla neki osobni privatni interes, Povjerenstvo nije utvrdilo da je počinila povredu članka 7. točke c) ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 9., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju..

Prema članku 50. stavku 1. ZSSI-a ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika. Povjerenstvo kaznu izriče u iznosu od 530,00 do 5.309,00 eura vodeći računa o težini i posljedicama povrede Zakona. Prema stavku 2. navedenog članka izvršenje novčane sankcije obustavom isplate dijela neto mjesečne plaće ili obustava na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Sukladno stavku 3. odluka o sankciji dostavlja se osobno obvezniku. Po isteku roka iz stavka 1. navedenog članka izvršnu odluku Povjerenstvo dostavlja radi provedbe službi koja obavlja obračun plaće obvezniku.

Uzimajući u obzir da je obveznica propustila postupiti suprotno jasnoj propisanoj zabrani postupanja temeljem koje je s osobom s kojom je u odnosu povezanosti, odnosno podređenosti, sklopila ugovor o djelu temeljem kojeg je Dragutinu Korošecu omogućeno stjecanje naknade za obavljeni rad, Povjerenstvo smatra da je za utvrđenu povredu odredbi ZSSI-a primjereno obvezniku izreći novčanu sankciju.

Nadalje, uzimajući u obzir da se u konkretnom slučaju radi o osobi koja je stupanjem na snagu ZSSI-a po prvi put postala obveznik navedenog Zakona i koja do sada nije radila povrede odredbi ZSSI-a, Povjerenstvo je uzimajući u obzir navedene okolnosti prilikom odmjeravanja visine novčane sankcije utvrdilo kako je u konkretnom slučaju primjereno izreći novčanu sankciju u iznosu od 530,00 eura za opisanu povredu odredbe ZSSI-a.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Irena Hadelan, osobnom dostavom
2. Podnositelj prijave
3. Objava na mrežnim stranicama Povjerenstva nakon uredne dostave obvezniku
4. Pismohrana